U-I-172/13
Natisni
Opravilna št.:
U-I-172/13
Datum odločitve:
12. 9. 2013
ECLI:
ECLI:SI:USRS:2013:U.I.172.13
Akt:
Odlok o prenehanju dela Odloka o zazidalnem načrtu individualne stanovanjske gradnje "Gozdna pot" v Slovenj Gradcu (Uradni list RS, št. 115/06) 
Odlok o zazidalnih načrtih v občini Slovenj Gradec (Medobčinski uradni vestnik, št. 21/83)
Izrek:
Pobuda za začetek postopka za oceno ustavnosti in zakonitosti Odloka o prenehanju dela Odloka o zazidalnem načrtu individualne stanovanjske gradnje "Gozdna pot" v Slovenj Gradcu (Uradni list RS, št. 115/06) in Odloka o zazidalnih načrtih v občini Slovenj Gradec (Medobčinski uradni vestnik, št. 21/83) se zavrže.
Evidenčni stavek:
Pobudnika nimata pravnega interesa, če ne izkažeta, da izpodbijana predpisa neposredno posegata v njun pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Matija Topić in Ivan Topić, oba Slovenj Gradec
Datum vloge:
5. 7. 2013
Vrsta odločitve:
sklep
Vrsta rešitve:
zavrženje
Dokument:
US30203
Dokument v PDF obliki:
U-I-172-13.pdf
138 KB
Prenesite datoteko
U-I-172/13-6
12. 9. 2013
SKLEP
Ustavno sodišče je v postopku za preizkus pobude Matije Topića in Ivana Topića, oba Slovenj Gradec, na seji 12. septembra 2013
sklenilo:
Pobuda za začetek postopka za oceno ustavnosti in zakonitosti Odloka o prenehanju dela Odloka o zazidalnem načrtu individualne stanovanjske gradnje "Gozdna pot" v Slovenj Gradcu (Uradni list RS, št. 115/06) in Odloka o zazidalnih načrtih v občini Slovenj Gradec (Medobčinski uradni vestnik, št. 21/83) se zavrže.
OBRAZLOŽITEV
1. Pobudnika izpodbijata v izreku tega sklepa navedena predpisa v delu, ki urejata prostorsko ureditev njune parc. št. 960, k. o. Slovenj Gradec, ker naj bi bila v neskladju s 33., 69. in 49. členom Ustave. Pravni interes utemeljujeta z navedbo, da jima je bila v postopku izdaje gradbenega dovoljenja zavrnjena legalizacija gradnje nezahtevnega objekta. Predlagata, naj Ustavno sodišče odpravi ali razveljavi izpodbijana odloka v delu, ki se nanaša na prostorsko ureditev njunega zemljišča.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana predpisa ne učinkujeta neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 6/08, in OdlUS XVII, 2). Iz razlogov, navedenih v citiranem sklepu, pobudnika ne izkazujeta pravnega interesa za začetek postopka za oceno ustavnosti in zakonitosti izpodbijanih predpisov. Zato je Ustavno sodišče njuno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik